ΓΡΑΠΤΗ ΕΡΩΤΗΣΗ E-2938/97 υποβολή: Nikitas Kaklamanis (UPE) προς την Επιτροπή (17 Σεπτεμβρίου 1997)

Θέμα: Πρωτοβουλίες της Ευρωπαϊκής Επιτροπής για την ανάπτυξη του Internet

Πρόσφατα, ο Πρόεδρος των ΗΠΑ κ. Κλίντον υποσχέθηκε βοήθεια ύψους 100 εκατομμυρίων δολλαρίων στην αμερικανική βιομηχανία πληροφορικής, προκειμένου να βελτιωθεί η απόδοση του Internet στη χώρα αυτή.

Η πρωτοβουλία αυτή φέρει το όνομα NGII (Next Generation Internet Initiative), και συνδυάζεται με πλήθος άλλες, όπως π.χ. ενός δεύτερου Internet (Internet 2 Initiative).

Οι εξελίξεις αυτές αποδεικνύουν ότι στην άλλη πλευρά του Ατλαντικού υπάρχει σε πλήρη εφαρμογή μία μεγάλη προσπάθεια απόκτησης της πρωτοβουλίας κινήσεων σε έναν τομέα που σφράγισε τις εξελίξεις την δεκαετία που διανύουμε στο πεδίο της επικοινωνίας, ενώ το ίδιο αναμένεται να γίνει και στις αρχές του επόμενου αιώνα.

Από τις διεργασίες που γίνονται, η ΕΕ δεν θα έπρεπε να λείψει, για να μην βρεθεί στην δυσάρεστη θέση να λαμβάνει «de facto» πρότυπα και υποδείξεις από την άλλη μεριά του Ατλαντικού. Θα ήθελα να πληροφορηθώ από την Ευρωπαϊκή Επιτροπή ποιές πρωτοβουλίες έχει αναπτύξει και ποιές σκοπεύει άμεσα να υλοποιήσει, ώστε να καταστεί η ΕΕ πρωτοπόρος σε αυτόν τον τομέα αιχμής, και να καταφέρει να θέτει εκείνη τα πρότυπα της μελλοντικής εξέλιξης του Internet, αλλά και της ευρύτερης βιομηχανίας πληροφορικής του πλανήτη μας.

Απάντηση του κ. Bangemann εξ ονόματος της Επιτροπής (4 Νοεμβρίου 1997)

Η Επιτροπή ενδιαφέρεται έντονα για τις εξελίξεις που σημειώνονται στο Internet ((ΕΕ L 192 της 16. 7.1991. )), όσον αφορά την ανάπτυξη δικτύου υψηλής ταχύτητας μεταβίβασης δεδομένων, τα πρωτόκολλα επικοινωνίας, τις εφαρμογές, τα συστήματα προστασίας των δικαιωμάτων πνευματικής ιδιοκτησίας (IPR), τα μέσα σήμανσης και διαλογής του περιεχομένου για την προστασία των ανηλίκων (PICS), τη διαχείριση και την απονομή ονομασιών σε τόπους (DNS) και άλλους τομείς.

Τοιουτοτρόπως, το τέταρτο πρόγραμμα-πλαίσιο έρευνας ((ΕΕ L 334 της 22.12.1994. )) περιέχει πλήθος πρωτοβουλιών που υποστηρίζονται από τα προγράμματα τεχνολογιών και υπηρεσιών προηγμένων επικοινωνιών (ACTS), εφαρμογών τηλεπληροφορικής και τεχνολογίας πληροφοριών, τόσο στον τομέα της αξιοποίησης του Internet για εμπορικούς σκοπούς, ιδίως για το ηλεκτρονικό εμπόριο, όσο και στον τομέα της χρήσης του Internet από τους ερευνητές και τα σχολεία. Ειδικότερα, εφέτος την άνοιξη ξεκίνησαν οι εργασίες στο έργο ΤΕΝ-34 ευρωπαϊκής διασύνδεσης μεταξύ εθνικών ερευνητικών δικτύων για μεταβίβαση δεδομένων υπό πολύ υψηλή ταχύτητα.

Η σημερινή πρόταση για το πέμπτο πρόγραμμα-πλαίσιο έρευνας ((COM(97)142. )) υποδεικνύει τη συγκέντρωση σε ένα ενιαίο σύνολο των προγραμμάτων ACTS, εφαρμογών τηλεπληροφορικής και τεχνολογίας πληροφοριών: το πρόγραμμα τεχνολογιών σχετικά με την κοινωνία των πληροφοριών, όπου με τη συγκέντρωση αυτή αναμένεται να διευκολυνθεί η ενοποίηση των αποτελεσμάτων τεχνολογικής ανάπτυξης σχετικά με το Internet, είτε πρόκειται για εργαλεία είτε για εφαρμογές. Στο πρόγραμμα αυτό αποδίδεται ιδιαίτερη προσοχή στις τηλεματικές υποδομές για χρήση από τους ερευνητές. Οι υποδομές αυτές ορίζονται ως οριζόντιο μέτρο που πρέπει να υποστηρίζει το σύνολο των ερευνητικών τομέων (για παράδειγμα χαρτογράφηση του γονιδιώματος, άνοδος της θερμοκρασίας του πλανήτη και αεροναυτική).

Η Επιτροπή λαμβάνει επίσης μέρος στα έργα που δρομολόγησε η ομάδα των επτά βιομηχανικών χωρών (G7) για να υποστηρίξει την ιδέα της παγκόσμιας κοινωνίας των πληροφοριών, από τα οποία έργα ένα ασχολείται με τη σύνδεση των αμερικανικών, καναδικών, ιαπωνικών και ευρωπαϊκών ευρυζωνικών πληροφορικών τόπων.

Προκειμένου να διευρύνει τον κύκλο των ωφελούμενων από το Internet, ιδιαίτερα προς την πλευρά της εκπαίδευσης, η Επιτροπή διοργάνωσε ειδικές ημερίδες, με την ονομασία «Netdays», για την προώθηση της χρήσης του Internet στα σχολεία, στις οποίες συνέπραξαν οι εκπαιδευτικές αρχές και οι τοπικές βιομηχανίες.